KOMMISSIONENS FORORDNING (EF) Nr. 2236/98 af 16. oktober 1998 om ændring af forordning (EF) nr. 296/96 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget (EUGFL), Garantisektionen, og om ophævelse af forordning (EF) nr. 2776/88

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik (1), senest ændret ved forordning (EF) nr. 1287/95 (2), særlig artikel 4 og 5, og

ud fra følgende betragtninger:

I artikel 2 i Rådets forordning (EF) nr. 974/98 af 3. maj 1998 om introduktion af euroen (3) fastsættes det, at valutaen fra den 1. januar 1999 skal være euroen i de deltagende medlemsstater;

det er derfor nødvendigt at ændre Kommissionens forordning (EF) nr. 296/96 (4), senest ændret ved forordning nr. 1391/97 (5), ved at præcisere, at forskud på bogføringen af udgifterne for de deltagende medlemsstater skal fastsættes og udbetales i euro;

forskuddene, der er til betaling i starten af januar 1999, men som refererer til udgifter betalt mellem 16. oktober og 30. november 1998, vil, for sidste gang, blive betalt til de deltagende medlemsstater i national valuta;

for de ikke-deltagende medlemsstater vil betalingen af forskud i euro indebære, at disse må overtage vekselkursudsving mellem den 10. i måned n + 1 og den tredje arbejdsdag i måned n + 2. Overtagelsen af vekselkursudsvingene vil udgøre et nyt element i forhold til det nuværende forskudssystem, og det er derfor passende at fastsætte særlige foranstaltninger for de berørte medlemsstater for at udelukke enhver forskel over for de udgifter, der egentlig er blevet betalt;

de i denne forordning fastsatte foranstaltninger er i overensstemmelse med udtalelse fra EUGFL-Komitéen -

UDSTEDT FØLGENDE FORORDNING:

Artikel 1

Forordning (EF) nr. 296/96 ændres som følger:

1) I artikel 3 tilføjes stk. 8, 9, 10 og 11:

»8. a) De deltagende medlemsstater kan i overgangsperioden, som er nævnt i artikel 1, sjette led i forordning (EF) nr. 974/78, vælge at føre regnskabet på det udbetalende organs niveau:

- udelukkende i euro

- i euro for betalinger gennemført i euro og i nationale valutaenheder for betalinger gennemført i nationale valutaenheder

- udelukkende i nationale valutaenheder.

b) Valget af valutaenhed til brug i regnskabet samt for de anmeldelser, som medlemsstaterne skal indsende til EUGFL, skal opretholdes gennem hele regnskabsåret. Dog gælder, at for det første år træder denne regel i kraft fra og med den 1. januar 1999.

c) Det samme valg skal opretholdes for anmeldelser, der indsendes i forbindelse med regnskabsafslutningsproceduren.

9. a) De udbetalende organer i de i euroen ikke deltagende medlemsstater skal oprette adskilte regnskaber under hensyn til, i hvilket valuta støttemodtagerne er blevet betalt. Den samme adskillelse skal opretholdes for anmeldelser, der indsendes i forbindelse med regnskabsafslutningsproceduren.

b) Dog gælder, at er det udbetalende organ i en ikke-deltagende medlemsstat i stand til at omregne beløbet, der er blevet betalt til støttemodtageren i euro, ved brug af vekselkursen, der anvendes på betalingsdatoen, kan det samlede regnskab forblive opretholdt i national valuta.

Eventuelle inddragne belæg betalt i euro skal svare til den bogførte nationale valuta på betalingsdagen.

10. Hvis de udbetalende organer i en medlemsstat, i overensstemmelse med stk. 8 og 9, har mulighed for at vælge mellem euro, national valutaenhed og national valuta i deres regnskaber, er det ikke obligatorisk, at de alle foretager samme valg.

11. Meddelelserne, der omtales i denne artikel 3, skal anmeldes i de(n) valuta(er), i hvilke(n) regnskaberne er blevet ført.«

2) I artikel 4 tilføjes stk. 1a:

»1a. Forskuddene for udgifter, der bogføres under EUGFL, Garantisektionen, skal:

a) anmeldes og betales i euro til de deltagende medlemsstater

b) for de ikke-deltagende medlemsstater anmeldes og betales:

- i euro for betalinger, der er blevet gennemført af medlemsstaten i euro

- i national valuta for betalinger, der er blevet gennemført af medlemsstaten i national valuta.

Dog gælder, at omregnes beløb, der er blevet betalt til støttemodtageren i euro, ved brug af vekselkursen, der anvendes på betalingsdatoen (som omtalt i artikel 3, stk. 9, litra b)), kan forskuddene for disse betalinger i euro også gennemføres i national valuta.

c) betales i nationale valutaenheder eller i national valuta for udgifter afholdt af deltagende og ikke-deltagende medlemsstater mellem 16. oktober og 30. november 1998.«

Artikel 2

Denne forordning træder i kraft dagen på syvendedagen efter offentliggørelsen i De Europæiske Fællesskabers Tidende.

Den skal anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. oktober 1998.

På Kommissionens vegne

Franz FISCHLER

Medlem af Kommissionen

(1) EFT L 94 af 28. 4. 1970, s. 13.

(2) EFT L 125 af 8. 6. 1995, s. 1.

(3) EFT L 139 af 11. 5. 1998, s. 1.

(4) EFT L 39 af 17. 2. 1996, s. 5.

(5) EFT L 190 af 19. 7. 1997, s. 20.